Document ID: 32015R0504

KOMISSION TÄYTÄNTÖÖNPANOASETUS (EU) 2015/504,
annettu 11 päivänä maaliskuuta 2015,
Euroopan parlamentin ja neuvoston asetuksen (EU) N:o 167/2013 täytäntöön panemisesta siltä osin kuin kyse on maa- ja metsätaloudessa käytettävien ajoneuvojen hyväksyntään ja markkinavalvontaan sovellettavista hallinnollisista vaatimuksista
(ETA:n kannalta merkityksellinen teksti)
EUROOPAN KOMISSIO, joka
ottaa huomioon Euroopan unionin toiminnasta tehdyn sopimuksen,
ottaa huomioon maa- ja metsätaloudessa käytettävien ajoneuvojen hyväksynnästä ja markkinavalvonnasta 5 päivänä helmikuuta 2013 annetun Euroopan parlamentin ja neuvoston asetuksen (EU) N:o 167/2013 (1) ja erityisesti sen 22 artiklan 4 kohdan, 24 artiklan 4 kohdan, 25 artiklan 2, 3 ja 6 kohdan, 27 artiklan 1 kohdan, 33 artiklan 2 kohdan, 34 artiklan 3 kohdan, 35 artiklan 4 kohdan, 45 artiklan 2 kohdan, 46 artiklan 3 kohdan ja 53 artiklan 8 kohdan,
sekä katsoo seuraavaa:
(1)
Tässä asetuksessa vahvistetaan yksityiskohtaiset hallinnolliset vaatimukset, jotka koskevat seuraavia: valmistusasiakirjojen ja ilmoituslomakkeen mallit; malli todistukselle ajoneuvon sisäisen valvontajärjestelmän tietojen ja ajoneuvon korjaamiseen ja huoltamiseen tarvittavien tietojen saatavuudesta; vaatimustenmukaisuustodistuksen mallit; valmistajan lakisääteisen kilven ja EU-tyyppihyväksyntämerkin mallit; EU-tyyppihyväksyntätodistuksen mallit sekä malli luettelolle, jossa esitetään tyyppihyväksyntätodistukseen liitetyt sovellettavat vaatimukset tai säädökset; EU-tyyppihyväksyntätodistusten numerointijärjestelmä; EU-tyyppihyväksyntätodistukseen liitettävän testausselostesivun malli; testausselosteiden muotoa koskevat yleiset vaatimukset; luettelo osista ja varusteista, jotka saattavat aiheuttaa vakavan riskin keskeisten järjestelmien moitteettomalle toiminnalle; kaikki näkökohdat, jotka liittyvät luvan antamiseen sellaisten osien tai varusteiden markkinoille saattamista ja käyttöönottoa varten, jotka voivat aiheuttaa vakavan riskin keskeisten järjestelmien moitteettomalle toiminnalle, sekä malli todistukselle, jolla annetaan lupa saattaa markkinoille ja ottaa käyttöön osia tai varusteita, jotka voivat aiheuttaa vakavan riskin keskeisten järjestelmien moitteettomalle toiminnalle; numerointijärjestelmä todistuksille, jotka koskevat sellaisten osien tai varusteiden markkinoille saattamista ja käyttöönottoa, jotka voivat aiheuttaa vakavan riskin keskeisten järjestelmien moitteettomalle toiminnalle.
(2)
Toisin kuin Euroopan parlamentin ja neuvoston direktiivissä 2003/37/EY (2), asetuksessa (EU) N:o 167/2013 säädetään kattavasti vaatimuksista, joita sovelletaan kaikkien maa- ja metsätaloudessa käytettävien ajoneuvojen kokonaisen ajoneuvon EU-tyyppihyväksyntään. On tarpeen säätää EU-tyyppihyväksyntämenettelyssä käytettävien hallinnollisten asiakirjojen malleista.
(3)
Sen jälkeen, kun tyyppihyväksyntämenettelyissä käytettävät mallit vahvistettiin direktiivissä 2003/37/EY, ajoneuvoissa on otettu käyttöön uutta tekniikkaa. Sen vuoksi EU-tyyppihyväksyntämenettelyssä käytettäviä asiakirjamalleja olisi mukautettava.
(4)
Jotta voitaisiin osoittaa, minkä menettelyn valmistaja on valinnut tyyppihyväksyntää hakiessaan, olisi otettava käyttöön uusi ”valmistusasiakirjoihin liittyvän tietolomakkeen” malli.
(5)
Jotta voidaan varmistaa, että riippumattomat toimijat voivat saada kohtuullisin ehdoin ajoneuvojen korjaamiseen tarvittavat tiedot, ajoneuvon sisäisiä valvontajärjestelmiä ja niiden toimintaa ajoneuvon muiden järjestelmien kanssa koskevat tiedot mukaan luettuina, valmistajien on asetettava nämä tiedot syrjimättömästi saataville ja toimitettava hyväksyntäviranomaisille todisteet siitä, että ne noudattavat tätä vaatimusta. Olisi vahvistettava malli tällaiselle valmistajan todistukselle.
(6)
Käytettävissä pitäisi olla kolme vaatimustenmukaisuustodistuksen asiakirjamallia, jotka vastaavat valmiiden, valmistuneiden ja keskeneräisten ajoneuvojen tyyppihyväksyntämenettelyjä.
(7)
Jotta voitaisiin osoittaa, että traktorit, jotka on tyyppihyväksytty niin, että niihin on kytkettynä koneita, sekä luokkien R ja S ajoneuvot ovat turvallisuusominaisuuksiltaan hyväksyttäviä, osa asiakirjoista, jotka muodostavat Euroopan parlamentin ja neuvoston direktiivin 2006/42/EY (3) liitteessä VII vahvistetun koneiden teknisen tiedoston, olisi sisällytettävä valmistusasiakirjoihin. Lisäksi ajoneuvon vaatimustenmukaisuustodistukseen olisi liitettävä ajoneuvoon kytkettyjen koneiden EY-vaatimustenmukaisuusvakuutus.
(8)
Kaikkein yleisimmän EU-tyyppihyväksyntätodistuksen yksinkertaistamiseksi olisi laadittava uusi malli, jota sovelletaan yksinomaan valmiin ajoneuvotyypin kokonaisen ajoneuvon EU-tyyppihyväksyntään, ja toinen kokonaisen ajoneuvon EU-tyyppihyväksyntätodistuksen malli muita ajoneuvotyyppiyhdistelmiä varten.
(9)
Olisi laadittava yksi EU-tyyppihyväksyntätodistuksen malli, jota voidaan soveltaa kaikentyyppisiin järjestelmiin, jotta voitaisiin yhdenmukaistaa ja yksinkertaistaa malleja, joista on aiemmin säädetty kunkin järjestelmätyypin osalta eri direktiiveissä. Samasta syystä komponentteja ja erillisiä teknisiä yksiköitä varten olisi laadittava yksi uusi asiakirjamalli.
(10)
Direktiivissä 2003/37/EY säädettyä EU-tyyppihyväksyntätodistuksen numerointijärjestelmää olisi muutettava niin, että siinä otetaan huomioon niiden säädösten uusi rakenne, jotka sisältävät ne tyyppihyväksyntävaatimukset, joiden mukaiseksi todistuksen kohde todistetaan.
(11)
Asetuksessa (EU) N:o 167/2013 ja sen nojalla annetuissa delegoiduissa säädöksissä vahvistettujen teknisten vaatimusten noudattamista koskevista testeistä saatujen keskeisimpien tietojen esitystavan yhdenmukaistamiseksi olisi vahvistettava testausselosteiden muotoa koskevat yleiset vähimmäisvaatimukset.
(12)
Samasta syystä teknisten tutkimuslaitosten olisi käytettävä vastaavissa kansainvälisissä säännöissä tai EN/ISO-standardeissa vahvistettuja testausselostemalleja ohjeena laatiessaan testausselosteita, jotka koskevat sellaisia teknisiä vaatimuksia, joista säädetään kyseisiin kansainvälisiin sääntöihin tai EN/ISO-standardeihin perustuvissa, asetuksen (EU) N:o 167/2013 nojalla annetuissa delegoiduissa säädöksissä.
(13)
Valmistajille koituvan rasitteen vähentämiseksi olisi tiettyjen komponenttien tai erillisten teknisten yksiköiden osalta sallittava sellaisten testausselosteiden esittäminen, jotka on annettu direktiivin 2003/37/EY, Euroopan parlamentin ja neuvoston direktiivin 2007/46/EY (4), Euroopan parlamentin ja neuvoston direktiivin 97/68/EY (5), Euroopan parlamentin ja neuvoston asetuksen (EU) N:o 595/2009 (6) tai asetuksessa (EU) N:o 167/2013 olevassa XIII luvussa tarkoitettujen kansainvälisten sääntöjen tai kyseisen asetuksen nojalla annettujen delegoitujen tai täytäntöönpanosäädösten nojalla sillä edellytyksellä, että sisällölliset tai menetelmiä koskevat vaatimukset eivät ole muuttuneet testin tekemisen jälkeen.
(14)
Tässä asetuksessa säädetyt toimenpiteet ovat asetuksen (EU) N:o 167/2013 69 artiklan 1 kohdassa tarkoitetun komitean lausunnon mukaiset,
ON HYVÄKSYNYT TÄMÄN ASETUKSEN:
1 artikla
Kohde
Tässä asetuksessa säädetään asetuksen (EU) N:o 167/2013 68 artiklassa tarkoitetuista täytäntöönpanotoimenpiteistä, joiden tarkoituksena on luoda yhdenmukaiset olosuhteet hallinnollisten vaatimusten täytäntöönpanolle uusien maa- ja metsätalouskäyttöön tarkoitettujen ajoneuvojen ja tällaisia ajoneuvoja varten suunniteltujen ja valmistettujen järjestelmien, komponenttien ja erillisten teknisten yksiköiden hyväksyntää varten sekä sellaisten osien ja varusteiden markkinoille saattamista ja käyttöönottoa varten, jotka saattavat aiheuttaa vakavan riskin ajoneuvon turvallisuuden tai ympäristöominaisuuksien kannalta keskeisten järjestelmien moitteettomalle toiminnalle.
2 artikla
Ilmoituslomakkeen ja valmistusasiakirjojen mallit
EU-tyyppihyväksyntää hakevien valmistajien on toimitettava asetuksen (EU) N:o 167/2013 22 artiklan 1 kohdassa ja 22 artiklan 2 kohdan a alakohdassa tarkoitetut ilmoituslomake ja valmistusasiakirjat käyttäen perustana tämän asetuksen liitteessä I vahvistettua mallia.
3 artikla
Malli valmistajan todistukselle ajoneuvon sisäisen valvontajärjestelmän (OBD-järjestelmän) tietojen ja ajoneuvon korjaamiseen ja huoltamiseen tarvittavien tietojen saatavuudesta
EU-tyyppihyväksyntää hakevien valmistajien, joihin sovelletaan asetuksen (EU) N:o 167/2013 53 artiklan 1 kohtaa, on toimitettava hyväksyntäviranomaiselle mainitun asetuksen 53 artiklan 8 kohdan mukaisesti todiste siitä, että ajoneuvon sisäisen valvontajärjestelmän (OBD) tietojen ja ajoneuvojen korjaamiseen ja huoltamiseen tarvittavien tietojen saatavuutta koskevaa vaatimusta noudatetaan, käyttäen perustana tämän asetuksen liitteessä II vahvistettua mallia.
4 artikla
Vaatimustenmukaisuustodistusten mallit
Valmistajien on laadittava asetuksen (EU) N:o 167/2013 33 artiklan 1 kohdassa tarkoitettu vaatimustenmukaisuustodistus tämän asetuksen liitteessä III vahvistettujen mallien mukaisesti.
5 artikla
Lakisääteisten kilpien ja EU-tyyppihyväksyntämerkkien mallit
Valmistajien on laadittava asetuksen (EU) N:o 167/2013 34 artiklan 1 ja 2 kohdassa tarkoitetut lakisääteinen kilpi ja EU-tyyppihyväksyntämerkki tämän asetuksen liitteessä IV vahvistettujen mallien mukaisesti.
6 artikla
EU-tyyppihyväksyntätodistuksen mallit
Hyväksyntäviranomaisten on laadittava asetuksen (EU) N:o 167/2013 25 artiklan 1 kohdassa tarkoitetut EU-tyyppihyväksyntätodistukset tämän asetuksen liitteessä V vahvistettujen mallien mukaisesti.
7 artikla
EU-tyyppihyväksyntätodistuksen numerointijärjestelmä
EU-tyyppihyväksyntätodistukset on numeroitava liitteen VI mukaisesti.
8 artikla
Testausselostesivun malli
Hyväksyntäviranomaisten on laadittava asetuksen (EU) N:o 167/2013 25 artiklan 3 kohdan a alakohdassa tarkoitetut testausselostesivut tämän asetuksen liitteessä VII vahvistetun mallin mukaisesti.
9 artikla
Testausselosteiden muoto
1. Asetuksen (EU) N:o 167/2013 27 artiklan 1 kohdassa tarkoitetun testausselosteiden muodon on oltava tämän asetuksen liitteessä VIII vahvistettujen yleisten vaatimusten mukainen.
2. Komponenttien ja erillisten teknisten yksiköiden osalta sallitaan asetuksen (EU) N:o 167/2013 mukaista tyyppihyväksyntää varten sellaisten testausselosteiden esittäminen, jotka on laadittu direktiivin 2003/37/EY, direktiivin 2007/46/EY, direktiivin 97/68/EY, asetuksen (EU) N:o 595/2009 tai asetuksessa (EU) N:o 167/2013 olevassa XIII luvussa tarkoitettujen kansainvälisten sääntöjen tai kyseisen asetuksen nojalla annettujen delegoitujen tai täytäntöönpanosäädösten nojalla sillä edellytyksellä, että sisällölliset tai menetelmiä koskevat vaatimukset eivät ole muuttuneet testin tekemisen jälkeen. Nämä ehdot täyttävät testausselosteet luetellaan tämän asetuksen liitteessä VIII.
10 artikla
Osat tai varusteet, jotka saattavat aiheuttaa vakavan riskin keskeisten järjestelmien moitteettomalle toiminnalle
Asetuksen (EU) N:o 167/2013 45 artiklan 2 kohdassa tarkoitettu luettelo osista tai varusteista, jotka saattavat aiheuttaa vakavan riskin ajoneuvon turvallisuuden tai ympäristöominaisuuksien kannalta keskeisten järjestelmien moitteettomalle toiminnalle, vahvistetaan tämän asetuksen liitteessä IX.
11 artikla
Malli todistukselle, joka koskee sellaisten osien tai varusteiden markkinoille saattamista ja käyttöönottoa, jotka saattavat aiheuttaa vakavan riskin keskeisten järjestelmien moitteettomalle toiminnalle
Hyväksyntäviranomaisten on annettava asetuksen (EU) N:o 167/2013 46 artiklan 2 kohdassa tarkoitettu todistus, joka koskee sellaisten osien tai varusteiden markkinoille saattamista ja käyttöönottoa, jotka saattavat aiheuttaa vakavan riskin ajoneuvon turvallisuuden tai ympäristöominaisuuksien kannalta keskeisten järjestelmien moitteettomalle toiminnalle, tämän asetuksen liitteessä X vahvistetun mallin mukaisesti.
12 artikla
Numerointijärjestelmä todistuksille, jotka koskevat sellaisten osien tai varusteiden markkinoille saattamista ja käyttöönottoa, jotka saattavat aiheuttaa vakavan riskin keskeisten järjestelmien moitteettomalle toiminnalle
Todistukset, jotka koskevat sellaisten osien tai varusteiden saattamista markkinoille ja käyttöönottoa, jotka saattavat aiheuttaa vakavan riskin ajoneuvon turvallisuuden tai ympäristöominaisuuksien kannalta keskeisten järjestelmien moitteettomalle toiminnalle, on numeroitava liitteen XI mukaisesti.
13 artikla
Voimaantulo ja soveltaminen
Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
Sitä sovelletaan 1 päivästä tammikuuta 2016.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 11 päivänä maaliskuuta 2015.

Labels: 7
8
3
6